फिल्म में एक नयापन है जो प्रभुदेवा ने फिल्म की लीड एक्ट्रेस एमी जैक्सन के साथ किया है. एमी को इस फिल्म में एक बहुत मजबूत लड़की की तरह पेश किया है जो कि कई गुंडो के साथ लड़ सकती हैं, मार सकती है और उन्हें भागने पर मजबूर कर सकती है. यह ऐसी लड़की है जिसे रात में बाहर जाने के लिए किसी बॉडीगार्ड या किसी और की जरूरत नहीं है वह खुद की सुरक्षा कर सकती है और साथ जाने वालों की भी. यही इस फिल्म का प्लस प्वाइंट है. एमी जैक्सन फिल्म में खूबसूरत लगी हैं, फिट लगी हैं. एमी के एक्शन सीन शानदार हैं लेकिन कभी-कभी वो भी ज्यादा लगने लगता है.रफ्तार सिंह (अक्षय कुमार) पंजाब का रहने वाला एक ऐसा लड़का है जो जिंदगी में कोई भी काम नहीं कर पाता है, जो करता है वह भी अधूरा ही छोड़ देता है. उसके पापा हमेशा उससे नाराज रहते हैं और डांटते-डपटते हैं. रफ्तार सिंह चिड़ियाघर में नौकरी करने जाता है लेकिन वहां से भी निकाल दिया जाता है. फिल्म के ट्रेलर में शेर को जितना दिखाया गया है उससे भी कम आपको फिल्म में देखने को मिलेगा. शेर कब आता है और कब चला जाता है पता ही नहीं चलता. इसके बाद रफ्तार गोवा कैसिनो में काम करने जाता है जहां पर उसे सारा (ऐमी जैक्सन) की देखभाल का जिम्मा दिया जाता है. सारा यहां पर अपनी मां को ढ़ूढ़ने के लिए आई होती है. सारा को हिंदी नहीं आती और रफ्तार को अंग्रेजी समझ नहीं आती इसलिए ट्रांसलेटर एमिली की भूमिका में लारा दत्ता की एंट्री होती है. क्या सारा अपनी मां को ढ़ूढ़ पाती है? हिंदी और अंग्रेजी में उलझे रफ्तार और सारा के बीच प्यार का इजहार हो पाता है? रफ्तार जिसने कभी किसी चीटीं को भी नहीं मारा सारा के लिए बहुत सारे गुंडो का सामना कर पाता है या फिर भाग जाता है? यही फिल्म की पूरी कहानी है.